Para outras páxinas con títulos homónimos véxase: Carneiro.

| Carneiro |
| --- |
|  |
| Clasificación científica |
| 

|  |  |
| --- | --- |
| Reino: | Animalia |
| Filo: | Mollusca |
| Clase: | Bivalvia |
| Subclase: | Heterodonta |
| Infraclase: | Euheterodonta |
| Orde: | Veneroida |
| Superfamilia: | Veneroidea |
| Familia: | Veneridae |
| Xénero: | '**Venus'** |
| Especie: | ***V. verrucosa*** |

 |
| Nome binomial |
| '**Venus verrucosa'**Linnaeus, 1758 |

O **carneiro** (*Venus verrucosa*, Linnaeus 1758) é un molusco bivalvo coa cuncha practicamente circular e sucada de grosas liñas concéntricas. O talle mínimo de captura e comercialización é de 55 mm.

Chamáselle tamén *carneirolo* e *cascarneiro*, así como *ameixa vella* ou *burro*. Ríos Panisse recolleu de distintas fontes escritas e en distintos portos galegos os nomes de *carneiro* e *carneirolo* para o berberecho  (e puntualmente para outros bivalvos); e o de *carneiro* aplicado a certas especies de peixes. En Panxón chámano *reló*.

Supón que a etimoloxía procede das *"arrugas de la concha semejantes a un vellón"*.

Descrición
----------

Posúe unha cuncha equivalva , grosa e centrada, de forma circular. Sobre a superficie márcase unha apertada serie de liñas ou costelas concéntricas, moi prominentes, que na marxe anterior aparecen descontinuas e formando como rugosidades, ás veces con pequenas espiñas .

A cor oscila entre a parda, grisalla ou amarelada, normalmente uniforme sen ser inhabituais as manchas de tons máis escuros. O interior da cuncha é branco cunha mancha púrpura pálida ou marrón no punto de inserción do músculo adutor posterior.

Os sifóns son curtos e desiguais. O pé, grande e triangular.

* 
* 
* 
*

Hábitat e distribución
----------------------

O carneiro esténdese polo Atlántico, desde as illas británicas ata Angola, e tamén abonda no mar Mediterráneo.

Vive en augas pouco profundas, que quedan ó descuberto ó baixa-la marea, sobre fondos pedregosos, aproveitando as zonas areosas ou de lama.

Pesca
-----

Captúrase mediante o marisqueo a pé, co sacho. Para localizalo aprovéitase o chorro de auga que bota como resposta ós golpes do sacho na area. Tamén se pesca en marisqueo a flote, co rastro.

Non goza de moito aprecio gastronómico, xa que a carne é dura de máis. Aprovéitase para elaboración de conservas.

No ano 2010, as cantidades de carneiro poxadas nas lonxas de Galicia foron, a modo de exemplo, de 16.281 kg na da Illa de Arousa, 10.203 kg na de Ribeira, 7.722 kg na de Cambados ou 2.924 kg na da Pobra.

Notas
-----

1. ↑  Definicións no *Dicionario da Real Academia Galega* e no Portal das Palabras para *carneiro*.
2. ↑  Lémbrese que o berberecho, ademais de ser máis pequeno, ten as costelas dispostas radialmente.
3. ↑  Dúas valvas iguais.
4. ↑  Por esas formacións recibe en castelán o nome de *escupiña gravada*.

Véxase tamén
------------

### Bibliografía

* Dirección Xeral de Formación Pesqueira: *Guía do consumidor de peixe fresco*. Xunta de Galicia 1999.

* Ramonell, Rosa: *Guía dos mariscos de Galicia*. Galaxia, Vigo 1985.
* Ríos Panisse, M. Carmen: *Nomenclatura de la flora y fauna marítimas de Galicia (Invertebrados y peces)*. Anejo 7 (1977) de *Verba*.

### Outros artigos

* Lista de bivalvos de Galicia

### Ligazóns externas

* Pesca de Galicia.gal

|  |  |
| --- | --- |
| Control de autoridades | 
* Wd: Q376050
* GEC: 0180477
* MAG: 2780447333

 |

|  |  |
| --- | --- |
| Identificadores taxonómicos | 
* ADW: Venus\_verrucosa
* DORIS: 2028
* EUNIS: 61936
* GBIF: 2287777
* iNaturalist: 324540
* IRMNG: 11272864
* ITIS: 81594
* NBN: NBNSYS0000178622
* NCBI: 55715
* SeaLifeBase: 48967
* Soortenregister: 137222
* TAXREF: 64690
* WoRMS: 141936

 |